Team Ingebrigtsen

Team Ingebrigtsen er en norsk sportsrelatert dokumentarserie som ble vist på NRK1 i årene 2016-21. Serien fulgte friidrettsfamilien Ingebrigtsen fra Sandnes, populært kalt Team Ingebrigtsen, der tre av de sju barna er friidrettsutøvere innenfor løping på toppnivå. Familiens liv ble dokumentert av et TV-team fra 2013, og i sesong 1 og 5 ble det i tillegg brukt private opptak fra familiens arkiv. Gjennom intervjuer og følgedokumentar av familiemedlemmene fikk seerne innblikk i de prioriteringer som ble tatt for å nå og holde seg i verdenseliten, og hvordan familien organiserte dette sammen. Serien utfylles med arkivopptak, blant annet fra NRK-sporten under mesterskap.
6. september 2024 fjernet NRK Team Ingebrigtsen fra sin TV-spiller. Serien har vært tilgjengelig, selv om Gjert Ingebrigtsen i april 2024 ble tiltalt for mishandling av ett av sine barn. Få dager etter at eldste sønnen fortalte sin historie om trusler og vold fra sin far i oppveksten i et intervju med Aftenposten, ble serien avpublisert av NRK.
Første sesong (8 episoder) viser tiden frem til 2017, med særlig fokus på årene fra 2013 og frem mot sommer-OL i Rio 2016. Sesongen viser opptak fra barna var små, og hvordan de målrettet ble trent under ledelse av faren Gjert allerede fra ung alder. Som europamester fra 2012 er Henrik etablert i verdenseliten. Filip følger den to år eldre broren tett og får sitt gjennombrudd. De to utgjør et godt treningsteam under ledelse av faren Gjert. Sesongen viser daglige treningsrutiner hjemme i Sandnes, ulike treningsopphold, skadeproblemer, sesongoppkjøring og ulike mesterskap. Alle i familien vurderer fortløpende både fremtidige mål og nåtidig måloppnåelse gjennom intervjuer. De viser også mer personlige sider, som ved valg av kjærester og samhold mellom søsknene og mellom ektefellene Tone og Gjert. Sesong 1 viser Jakobs satsing fra han var en 12 år gammel gutt, gjennom ungdomsskoletiden, og hvordan han introduseres for et mer omfattende treningsprogram sammen med de eldre brødrene. Sesongen ble første gang vist på TV høsten 2016.
Andre sesong (6 episoder) viser årene 2017 og 2018, hvor både Henrik og Filip har etablert seg i verdenstoppen av friidretten, og Jakob i verdenseliten som junior, samt Jakobs gjennombrudd i seniorklassen. Andre sesong ble vist på NRK høsten 2018.
Tredje sesong (5 episoder) følger familien fra slutten av sesongen i 2018 til VM i Doha i 2019. Tredje sesong ble vist på NRK høsten 2019, og vant Gullruten for beste "dokusåpe" i 2020.
Fjerde sesong (2 episoder) viser slutten av 2019 sesongen like etter VM i Doha, og skulle etter planen følge Team Ingebrigtsen mot OL 2020 i Tokyo. Da Covid-19 rammet en hel verden, ble også friidrettssesongen berørt og store mesterskap og stevner avlyst. 4. sesong av Team Ingebrigtsen viser hvordan dette påvirket dem, og ble av den grunn også kun to episoder.
Femte sesong (4 episoder) viser årene 2020 og 2021. Sesongen fortsetter fra sommeren 2020 da OL i Tokyo ble utsatt som følge av koronapandemien, og følger oppkjøringen til da OL ble gjennomført ett år forsinket i 2021. Sesongen viste forberedelser, trening og konkurranser kronologisk, men hver av de fire episodene har likevel et særlig fokus på (1) Henrik, (2) Filip, (3) Ingrid og (4) Jakob. Restriksjoner gjorde at produksjonsselskapet ikke fikk akkreditering til å filme i OL. Det var allerede bestemt at sesong 5 skulle være siste sesong, og TV-serien ble avsluttet med Jakob Ingebrigtsens OL-gull på 1500 meter.